TVNorge vil ha politiattest fra reality-deltakere
Etter Svetlana-tragedien i Spania.
EIVIND KRISTENSEN, BIRGITTE MANDELID OG JOAKIM THORKILDSEN
Publisert tirsdag 27. november 2007 - 12:27
(Dagbladet.no): I går fortalte Dagbladet.no om spansk-russiske Svetlana (30), som ble drept etter at hun sa nei til et frieri fra ekskjæresten på et talkshow.
Ekskjæresten Ricardo Navarro var allerede før det mislykkede frieriet dømt til fengsel for vold mot Svetlana, noe tv-kanalen Antena 3 sier de ikke visste.
Det finnes ingen liknende norske talkshow, men også i Norge har det vært episoder der voldsdømte har vært med i realityserier. TVNorge er blant dem som nå vil skjerpe rutinene.
- Bruker kriminelle
- Det er et problem at vi ikke kan be om politiattest av realitydeltakere. Inntil videre er vi helt avhengig av at folk forteller sannheten når vi spør om det er noe vi bør vite om fortida deres, sier TVNorge-direktør Eivind Landsverk til Dagbladet.
I 2005 ble voldsdømte Michael Wibecan kastet ut av Big Brother-huset, ifølge TVNorge fordi han hadde en voldsdom han ikke hadde opplyst om. Wibecan hevder derimot at kanalen løy om begrunnelsen. Selv hevdet han at voldsdommen var det første han opplyste om da han kom på intervju:
- Det er bare tull. De bruker deltakernes kriminelle fortid til å dra inn seere, sa han til Dagbladet.no.